倫敦橋

倫敦橋（粵拼：leon4 deon1 kiu4，英文：London Bridge）係英國倫敦一座橋，橫跨泰晤士河，連接住倫敦市同南華克區，現存建築1973年起好。 倫敦橋喺泰晤士河上嘅同一個位置，已經存在咗差唔多二千年。最早嘅倫敦橋可以追溯到羅馬時代，大約公元 50 年，當時羅馬人建立倫顛尼岩（Londinium）。第一條橋好可能係木造，用嚟連接道路，促進貿易。之後幾個世紀，橋多次畀洪水、火災同戰爭毁滅，包括早期中世紀嘅維京人襲擊，但每次都會重建，因為呢個位置一直都好重要 。 1209 年，第一條大型石橋正式落成，由 Peter of Colechurch 監督建造，取代咗之前嘅木橋。呢條橋後來叫做「舊倫敦橋」，有十九個石拱。橋面唔只係人同馬車行，上面仲有屋、舖頭同教堂（Chapel of St Thomas on the Bridge）。南面嘅城門更加用嚟展示處決咗叛徒個頭。雖然成日有火災同結構問題，舊倫敦橋仍然用咗超過六百年 。 到咗十九世紀初，舊倫敦橋已經唔適合現代交通。1831 年，由工程師約翰韻理（John Rennie）設計嘅新石橋正式啟用。呢條橋闊好多，用咗半橢圓形石拱，承重能力大大提高，呢條橋喺倫敦繼續服務接近一百四十年。不過隨住多咗汽車用，橋身慢慢下沉，最後最後決定，唔再適合繼續用 。 一九六十年代，約翰韻理設計嘅倫敦橋拆咗，仲被賣咗去美國亞利桑那州嘅夏花蘇湖城。橋上嘅花崗岩石塊逐件畀個冧巴佢，再重新裝嵌喺一條人造運河上面。工程喺 1971 年完成，令呢條橋喺遠離泰晤士河嘅地方獲得第二次生命 。 而家嘅倫敦橋，結構為鋼筋水泥，喺 1968 年至 1972 年間起，1973 年正式通車。設計實用簡潔，冇乜裝飾，比較低調，成日畀遊客同一啲人搞錯，以為係隔離更出名嘅塔橋（Tower Bridge）。到今日，倫敦橋仍然連接倫敦市中心同南華克區，延續咗超過一千九百年嘅過河歷史 。 睇埋 《倫敦橋跌緊落嚟》 倫敦橋同巴羅市集襲擊 2019年倫敦橋襲擊 攷